รัฐรีดรายได้เกินเป้า3.75หมื่นล้าน
ผลการเก็บรายได้เดือนล่าสุด เม.ย. ยังแรงทำได้เกินเป้า ทำให้มั่นใจทั้งปีทำได้ 1.98 ล้านล้านบาท
14 พ.ค. 2555

ผลการเก็บรายได้เดือนล่าสุด เม.ย. ยังแรงทำได้เกินเป้า ทำให้มั่นใจทั้งปีทำได้ 1.98 ล้านล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า การเก็บรายได้รัฐบาลเดือนเม.ย. 2555 จัดเก็บได้ 1.39 แสนล้านบาท สูงกว่าเป้า 5,648 ล้านบาท ส่งผลให้ในช่วง 7 เดือนแรกของปีงบประมาณ 2555 รัฐบาลจัดเก็บรายได้สูงกว่าเป้า 3.75 หมื่นล้านบาท



สมชัย
การเก็บรายได้เดือน เม.ย. 2555  มีภาษีที่จัดเก็บได้สูงกว่าประมาณการที่สำคัญ ได้แก่ ภาษีเงินได้บุคคลธรรมดาจัดเก็บได้สูงกว่าประมาณการจำนวน 2,341 ล้านบาท เนื่องจากการขยายเวลาการยื่นแบบแสดงรายการและชำระภาษีเงินได้บุคคลธรรมดาทางอินเทอร์เน็ต จากวันครบกำหนดยื่นแบบฯ อีก 8 วัน ทำให้รายได้จากการยื่นชำระภาษีส่วนหนึ่งเหลื่อมมาเดือนเม.ษ. 2555
นอกจากนี้ อากรขาเข้าจัดเก็บได้สูงกว่าประมาณการจำนวน 1,778 ล้านบาท  เป็นผลจากการนำเข้ารถยนต์และส่วนประกอบรถยนต์ ซึ่งเป็นสินค้าที่จัดเก็บอากรในอัตราที่ค่อนข้างสูงเพิ่มขึ้นมาก และยังมีบริษัท ปตท. นำส่งเงินปันผลประจำปี 2554 ก่อนกำหนด 1.02 หมื่นล้านบาท จากที่ประมาณการว่าจะนำส่งในเดือนพ.ค. 2555
อย่างไรก็ดี ภาษีน้ำมันยังคงจัดเก็บได้ต่ำกว่าประมาณการ 5,199 ล้านบาท จากการขยายเวลาลดอัตราภาษีน้ำมันดีเซลเหลือลิตรละ 0.005 บาท
สำหรับการเก็บรายได้ในช่วง 7 เดือนแรกของปีงบประมาณ 2555 รัฐบาลจัดเก็บรายได้สุทธิ 9.5 แสนล้านบาท สูงกว่าเป้าหมาย 3.75 หมื่นล้านบาท เนื่องจากการจัดเก็บภาษีที่สำคัญส่วนใหญ่สูงกว่าประมาณการ โดยเฉพาะอย่างยิ่งภาษีมูลค่าเพิ่ม อากรขาเข้า ภาษีเงินได้นิติบุคคล และภาษีเงินได้บุคคลธรรมดา รวมทั้งการนำส่งรายได้ของรัฐวิสาหกิจที่สูงกว่าเป้าหมาย 
นายสมชัย กล่าวว่า ภาวะเศรษฐกิจที่ฟื้นตัวอย่างต่อเนื่องทั้งการบริโภคและการนำเข้ารวมถึงการดำเนินนโยบายและมาตรการต่าง ๆ ของรัฐบาล ประกอบกับการฟื้นตัวของอุตสาหกรรมรถยนต์ภายหลังเหตุการณ์อุทกภัยจะเป็นปัจจัยที่ส่งผลดีต่อการจัดเก็บรายได้ทำให้กระทรวงการคลังมั่นใจว่าการจัดเก็บรายได้ในปีนี้จะใกล้เคียงกับเป้าหมายที่ตั้งไว้ 1.98 ล้านล้านบาท แม้ว่าจะได้รับผลกระทบจากการขยายเวลาการลดภาษีน้ำมันดีเซลก็ตาม